钦定古今图书集成/明伦汇编/氏族典/第361卷 > 《汪溪族谱》 > 金履祥
## 钦定古今图书集成/明伦汇编/氏族典/第361卷 > 《汪溪族谱》 > 金履祥

按《元史金履祥传》：“履祥，字吉父，婺之兰谿人。其先本
刘氏，后避吴越钱武肃王嫌名，更为金氏。履祥从曾
祖景文，当宋建炎绍兴间，以孝行著称。其父母疾，斋
祷于天，而灵应随至，闻于朝，为改所居乡曰纯孝。履
祥幼而敏睿，父兄稍授之书，即能记诵。比长，益自策
励，凡书靡不毕究。及壮，知向濂洛之学，事同郡王柏”
从登何基之门。基则学于黄干，而干亲承朱熹之传
者也。自是讲贯益密，造诣益邃。时宋之国事已不可
为，然负其经济之略，亦未忍遽忘斯世。会襄樊之师
日急，因进“牵制𢭏虚”之策，宋终莫能用。德祐初，以史
馆编校起之，辞弗就，屏居金华山中。尝谓司马光作
《通鉴》，刘恕为《外纪》，以记前事，不本于经，而信百家之
说，是非谬于圣人，不足以传信。乃以《尚书》为主，下及
《诗》《礼》《春秋》，旁采旧史，表年系事，断自唐、虞以下，接于
《通鉴》之前，勒为一书，二十卷，名曰《通鉴前编》，以授门
人许谦。他所著书，皆传于学者。天历初，廉访使郑允
中表上其书于朝，学者称“仁山先生。”至正中，赐谥“文
安。”